1. Deskrizzjoni tar-raggruppament Fil-każijiet fejn segment tal-flotta jkollu anqas minn 10 bastimenti: (a) Ir-raggruppament jista’ jkun meħtieġ biex jitfassal il-pjan tal-kampjunar u biex ikunu rrapportati l-varjabbli ekonomiċi; (b) L-Istati Membri għandhom jirrapportaw liema segmenti tal-flotta kienu tqiegħdu fi gruppi fil-livell nazzjonali u għandhom jiġġustifikaw ir-raggruppament abbażi ta’ analiżi statistika; (c) Fir-rapport annwali tagħhom, l-Istati Membri għandhom jirrapportaw in-numru ta’ bastimenti li jkun itteħdilhom kampjun għal kull segment tal-flotta indipendentement minn kull raggruppament magħmul biex tinġabar jew tingħata d-data. Ir-raggruppament jenħtieġ li jiġi deskritt, u jenħtieġ li tingħata informazzjoni dwar is-segmenti li huma raggruppati. L-Istat Membru jenħtieġ li jiddistingwi bejn is-segmenti kkunsidrati għar-raggruppament kif ġej: (a) Segmenti importanti b’karatteristiċi distinti; (b) Segmenti simili għal segmenti oħra; (c) Segmenti mhux importanti b’karatteristiċi distinti. L-importanza tas-segmenti tal-flotta jenħtieġ li tiġi vvalutata f’termini ta’ ħatt l-art (valur u volum) u/jew sforz. Ix-xebh jenħtieġ li jintwera bl-użu ta’ għarfien espert dwar ix-xejriet tas-sajd jew dwar id-data disponibbli dwar il-ħatt l-art u/jew l-isforz. Għal kull wieħed mill-każijiet deskritti, l-Istat Membru jenħtieġ li japplika l-approċċi li ġejjin għar-raggruppament skont il-karatteristiċi differenti tas-segmenti tal-flotta: (a) Segmenti importanti b’karatteristiċi distinti (b) Tali segmenti jenħtieġ li ma jinġabrux flimkien sakemm ma jkunx strettament meħtieġ fir-rapportar tad-data għal raġunijiet ta’ kunfidenzjalità. Id-data jenħtieġ li tinġabar separatament għal dawn is-segmenti u tiġi inkluża fit-totali nazzjonali (sakemm ma tkunx possibbli identifikazzjoni separata bħala konsegwenza). (c) Segmenti simili għal segmenti oħra (d) Tali segmenti jistgħu jiġu raggruppati għal finijiet ta’ kampjunar, kif ukoll għal raġunijiet ta’ kunfidenzjalità. Is-segmenti amalgamati jenħtieġ li jintgħażlu skont kriterji li jenħtieġ li jiġu spjegati u ġġustifikati bis-sħiħ mill-Istat Membru. Partikolarment, l-approċċ biex tiġi ddeterminata s-similarità jenħtieġ li jiġi deskritt b’mod ċar mill-Istat Membru. (e) Segmenti mhux importanti b’karatteristiċi distinti (f) Tali segmenti jistgħu jiġu raggruppati għal finijiet ta’ kampjunar, kif ukoll għal raġunijiet ta’ kunfidenzjalità. Dawn is-segmenti jistgħu jingħaqdu ma’ segmenti oħrajn mhux importanti. Ir-raggruppament ta’ dawn is-segmenti ma’ segmenti importanti oħra jenħtieġ li jiġi evitat. L-Istat Membru jenħtieġ li jispjega kif ġie ddeterminat il-livell aktar baxx ta’ importanza u għal liema raġunijiet intgħażlu s-segmenti raggruppati. Il-clusters jenħtieġ li jissemmew wara l-akbar segment f’termini ta’ numri ta’ bastimenti jew sinifikat ekonomiku. 2. Deskrizzjoni tal-indikatur tal-attività Jekk l-Istat Membru jkun qed juża indikatur tal-attività biex jaqsam is-segment tal-flotta f’livelli ta’ attività differenti, uża “L” għall-bastimenti b’attività baxxa u “A” għall-bastimenti b’attività ekonomika normali. Jekk jogħġbok ipprovdi deskrizzjoni tal-metodoloġija tal-attività użata. 3. Devjazzjoni mid-definizzjonijiet tal-RCG ECON (eks PGECON) Iddeskrivi u ġġustifika kwalunkwe devjazzjoni minn definizzjonijiet varjabbli kif elenkati fid-“Dokument ta’ Gwida tal-EU MAP” fuq is-sit web tad-DCF. F’każ li l-PIM ma jintużax, spjega u iġġustifika l-applikazzjoni ta’ metodi alternattivi. (massimu ta’ 900 kelma)